钦定古今图书集成/方舆汇编/职方典/第1237卷 > 《梅山颂》毛渐
## 钦定古今图书集成/方舆汇编/职方典/第1237卷 > 《梅山颂》毛渐

粤惟梅山，千里其疆，形阻壤沃，蛮獠披猖，强弱相陵，
自为仇敌，志有不逞，辄骚疆场。朝廷患之，环戍以兵，
田禁不垦，以息其争。天子神圣，顾为尔辅，惟此南方，
彝俗杂处，孰往予抚？佥曰“惇谐。”晔奏自外，伻以图来。
天子曰：“俞，汝惇暨晔。”将命出使，怀柔友燮。使臣戾止，
宣天子言。弛禁释罪，均锡土田，贷牛种粮，教之耕犁，
以衣以食，无寒无饥。涵泳休泽，讲道劝义。斑白提孩，
莫不咸遂。猺俗于变，皇风大同。熙熙皞皞，天子之功。